Malema ontvang glo doodsdreigementeJulius Malema tydens ‘n perskonferensie. Dwelmhandelaars en verskeie sluipmoordenaars is glo genader om Julius Malema, omstrede leier van die EFF, te vermoor. Tebogo Mokwele, woordvoerder van die EFF, het gesê die EFF is in kennis gestel van “aanstootlike en bose” planne om Malema te vermoor. Die party neem dit hoegenaamd nie ligtelik op nie. “Dié inligting oor die geheime planne kom van betroubare bronne wat aangedui het dat ŉ klein groepie mense van Noordwes, wat polities onseker en ‘stapelgek’ is, dwelmhandelaars en sluipmoordenaars van verskillende provinsies, veral die Wes-Kaap, genader het om Malema te vermoor,” het Mokwele gesê. Die dreigemente van die groep spruit volgens Mokwele uit die feit dat die EFF op die punt is om die ANC in Noordwes en ander provinsies te verslaan in die opkomende algemene verkiesings. “Dié dreigemente is werklik en moenie ligtelik opgeneem word nie omdat Noordwes een van die provinsies is wat bekend is vir raaiselagtige en onopgeloste politieke moorde,” het Mokwele gesê. Hy het bygevoeg hierdie dreigemente maak deel uit van verskeie ander dreigemente van “regse magte” wat sosiale media, private selfoonnommers en vervalste e-posadresse inspan vir doodsdreigemente teen die leierskap van die EFF. “Hierdie dreigemente word grootliks verbind met die EFF se onwrikbare en beslissende leiding in die stryd vir grondonteiening sonder vergoeding en die geveg teen rassisme.” Die EFF het die minister van polisie in kennis gestel van die doodsdreigemente en verwag dat stappe gedoen sal word teen elke dreigement wat teen die leierskap van die EFF gemaak word, het Mokwele gesê. Die party het volgens hom ook daaraan gewerk om interne veiligheid te verskerp omdat hulle “bewus is dat lafaards wat geen oortuigende alternatiewe politieke program teen die EFF het nie” hulle wend tot gedagtes van gewelddadige en dodelike onderdrukking van ŉ werklike politieke alternatief. “Die ANC is bekend vir interne politieke moorde om hul eie lede en aktiviste te onderdruk en dit lyk of hulle nou die politieke moorde wil uitbrei na ander politieke partye.” Mokwele meen die ANC moet beheer neem oor individuele lede en hulle onderrig dat geweld nie ŉ opsie is in ŉ demokratiese samelewing nie. “Politiek moet altyd oor die aanbieding van beter logika, oplossings en alternatiewe handel, en nie oor wie hulpbronne het om sluipmoordenaars te huur om alternatiewe sienings en organisasies te onderdruk nie. Die regerende party moet ook hul lede voorberei dat daar binnekort ŉ tyd sal kom waarin hulle nie die regering is nie en daarom nie in beheer is van hulpbronne wat tot dusver ‘skouspelagtig misbruik’ is nie,” het Mokwele gesê. “Demokrasie beteken dat gewone mense ook soms die kans gegun word om hul eie regering te kies sonder vrees van geweld of vergelding.” Die EFF het die ANC en die regse magte gewaarsku dat om oor te gaan tot geweld afbreuk sal doen aan die vrede wat deur ŉ baie pynlike en moeilike oorgangstydperk Suid-Afrika te beurt geval het. “Politiek in Suid-Afrika en oral in die wêreld moet nooit gedefinieer word deur gewelddadige en dodelike onderdrukking van alternatiewe sienings en perspektiewe nie. Daar is deesdae baie uitdagings in Suid-Afrika en die fokus moet wees op dié uitdagings.”